ອອສເຕຣເລຍສົ່ງທະຫານ ໄປຊ່ອຍລັດ Queensland
ອອສເຕຣເລຍສົ່ງທະຫານ 4,000 ຄົນ ໄປຊ່ອຍລັດ Queensland ຫຼັງຈາກ ລົມພາຍຸໄຊໂຄລນ ພັດຖະຫຼົ່ມ
ໃນວັນສຸກມື້ນີ້ອອສເຕຣເລຍໄດ້ສົ່ງທະຫານ 4,000 ຄົນ ໄປຊ່ອຍລັດ Queensland ໃນພາກຕາເວັນອອກສຽງ ເໜືອຂອງປະເທດ ເພື່ອໃຫ້ຟື້ນໂຕຄືນຫຼັງຈາກລົມພາຍຸ ໄຊໂຄລນຂະໜາດແຮງ ປະເພດ 5 ໄດ້ພັດຖະຫຼົ່ມເຂດ ດັ່ງກ່າວ ເຈົ້າໜ້າທີ່ຂອງລັດ Queensland ກ່າວວ່າ ປະຊາຄົມໃນ ເຂດແຄມຝັ່ງທະເລ ຂອງເມືອງ Cardwell Tully ແລະ Mission Beach ໄດ້ຮັບຄວາມຜົນກະທົບໜັກທີ່ສຸດຈາກ ລົມພາຍຸໄຊໂຄລນ Yasi ຊຶ່ງໄດ້ພັດຂຶ້ນບົກ ໃນຕອນເຊົ້າ ຂອງວັນພະຫັດວານນີ້ ພ້ອມດ້ວຍລົມທີ່ມີຄວາມແຮງເຖິງ 300 ກິໂລແມັດຕໍ່ຊົ່ວໂມງ ໃນວັນສຸກມື້ນີ້ ເຈົ້າໜ້າທີ່ໄດ້ໃຫ້ການຢືນຢັນກ່ຽວກັບການ ເສຍຊີວິດລາຍທຳອິດຈາກລົມພາຍຸດັ່ງກ່າວ ແລະເວົ້າວ່າ ການຊອກຄົ້ນຫາຜູ້ທີ່ຫາຍສາບສູນ 2 ຄົນພວມດຳເນີນຢູ່ ໃນເວລານີ້ ລົມພາຍຸໄຊໂຄນ Yasi ໄດ້ເຮັດໃຫ້ຫຼັງຄາເຮືອນແລະຕຶກອາຄານຫຼາຍຮ້ອຍຫຼັງເປີດຢູ່ໃນເຂດ ທີ່ໄດ້ຮັບຜົນກະທົບຮ້າຍແຮງສຸດແລະພ້ອມດຽວກັນກໍໄດ້ເຮັດໃຫ້ຕົ້ນໄມ້ ແລະເສົາໄຟຟ້າຫັກ ຊຶ່ງພາໃຫ້ປະຊາຊົນເກືອບ 200,000 ຄົນບໍ່ມີໄຟຟ້າໃຊ້ ນອກນັ້ນແລ້ວລົມພາຍຸດັ່ງກ່າວຍັງ ໄດ້ສ້າງຄວາມເສຍຫາຍຢ່າງໜັກຕໍ່ຕົ້ນອ້ອຍແລະຕົ້ນກ້ວຍ ຊຶ່ງເປັນຜົນລະປູກທີ່ສຳຄັນຂອງ ລັດ Queensland ນຳດ້ວຍ